Қазақстан Республикасы

Төтенше жағдайлар министрінің

2022 жылғы « » № бұйрығына 9 - қосымша

**Қазақстан Республикасы Төтенше жағдайлар министрлігі**

**Төтенше жағдайларды жою департаментінің ережесі**

**1-тарау. Жалпы ережелер**

1. Қазақстан Республикасы Төтенше жағдайлар министрлігі Төтенше жағдайларды жою департаменті (бұдан әрі – Департамент) Қазақстан Республикасы Төтенше жағдайлар министрлігінің (бұдан әрі – Министрлік) құрылымдық бөлімшесі болып табылады.

2. Департамент өз қызметінде Қазақстан Республикасының Конституциясын, Қазақстан Республикасының заңдарын, Президенті мен Үкіметінің актілерін, өзге де нормативтік құқықтық актілерді, сондай-ақ осы Ережені басшылыққа алады.

3. Департаменттің құрылымын және штат санын Қазақстан Республикасының заңнамасында белгіленген тәртіппен штат санының лимиті шегінде Қазақстан Республикасының Төтенше жағдайлар министрі (бұдан әрі - Министр) бекітеді.

4. Департамент:

1) Авариялық-құтқару жұмыстарын ұйымдастыру басқармасынан;

2) Авариялық-құтқару қызметтерінің күштері мен құралдары басқармасынан тұрады.

**2-тарау. Департаменттің мақсаттары, құқықтары мен міндеттері**

5. Міндеттері:

1) табиғи және техногендік сипаттағы төтенше жағдайларды жою саласындағы мемлекеттік саясатты қалыптастыру және іске асыру;

2) авариялық-құтқару жұмыстарын ұйымдастыру және жүргізу.

6. Құқықтары мен міндеттері:

1. Министрліктің аумақтық бөлімшелерінен және авариялық-құтқару қызметтерінен жүктелген міндеттерді орындау үшін қажетті құжаттарды, анықтамалық және өзге де материалдарды сұрату және алу;
2. төтенше жағдайлар туындаған кезде ақпараттық-аналитикалық материалдарды дайындау үшін Министрліктің аумақтық бөлімшелері мен авариялық-құтқару қызметтерінің қызметкерлерін тарту;
3. Министрліктің Алқа мүшелеріне және Министрге Департаменттің құзыретіне кіретін мәселелерді Алқа отырысында қарау туралы ұсыныстар енгізу;
4. Департаменттің құзыретіне кіретін мәселелер бойынша жетекшілік ететін бөлімшелердің кеңестеріне қатысу;
5. Министрліктің басшылығына ведомстволық бағынысты ұйымдарды құру және қайта ұйымдастыру бойынша ұсыныс енгізу;
6. тексерулер мен қызметтік тергеулердің нәтижелері бойынша Департаменттің құзыретіне кіретін мәселелер бойынша жетекшілік ететін бөлімшелердің қызметіне баға беру;
7. Республикалық жедел-құтқару жасағын жарақтандыру бойынша бюджеттік өтінімдерді дайындауға қатысу;
8. Министрліктің жетекшілік ететін бөлімшелерінің басшыларын төтенше жағдайларды жою жөніндегі іс-шараларды ұйымдастыру және өткізу туралы тыңдау;
9. Министрліктің аумақтық органдары мен авариялық-құтқару қызметтерінің төтенше жағдайлар мен олардың салдарларын жою бойынша жүргізілген іс-шараларды зерделеу үшін шығуын жүзеге асыруға.
10. Қазақстан Республикасының Конституциясы мен заңнамасының талаптарын мүлтіксіз сақтау;
11. Департаменттің құзыретіне кіретін мәселелер бойынша кеңестер, семинарлар, конференциялар, оның ішінде халықаралық конференциялар ұйымдастыру және өткізу.

7. Функциялары:

1) төтенше жағдайлар мен олардың салдарларын жою саласындағы мемлекеттік саясаттың негізгі бағыттарын әзірлейді және іске асырылуын қамтамасыз етеді;

2) азаматтық қорғаудың мемлекеттік жүйесінің жұмыс істеуін және одан әрі дамуын қамтамасыз етеді;

3) төтенше жағдайлар мен олардың салдарларын жою саласында халықаралық ынтымақтастықты жүзеге асырады;

4) өз құзыреті шегінде ұлттық қауіпсіздік жүйесін жетілдіру жөнінде ұсыныстар енгізеді;

5) жаһандық және өңірлік ауқымдағы төтенше жағдайларды жою жөніндегі іс-қимыл жоспарларын әзірлейді;

6) Қазақстан Республикасы Қорғаныс жоспарының құрамдас бөлігі болып табылатын Қазақстан Республикасының Азаматтық қорғаныс жоспарын әзірлеуге қатысады;

7) шаруашылық жүргізу объектілерінің жұмыс істеу тұрақтылығын арттыру және төтенше жағдайларда қауіпсіздікті қамтамасыз ету жөніндегі іс-шаралар кешенін әзірлеуге қатысады;

8) төтенше жағдайлар мен олардың салдарларын жою кезінде азаматтық қорғау күштеріне басшылық ету жөнінде ұсыныстар енгізеді;

9) азаматтық қорғаудың басқару органдары мен күштерін даярлау жөніндегі іс-шаралар жоспарын әзірлеуге қатысады;

10) төтенше жағдайлар мен олардың салдарларын жою үшін жедел резервтің материалдық құралдарын бөлу және пайдалану жөнінде ұсыныстар енгізеді;

11) орталық және жергілікті атқарушы органдар мен қоғамдық бірлестіктердің төтенше жағдайлар мен олардың салдарларын жою саласындағы жұмысын үйлестіреді;

12) мемлекеттік резервтің құрамындағы материалдық-техникалық, азық-түлік, медициналық және басқа да ресурстар қорларын пайдалану туралы, төтенше жағдайлар мен олардың салдарларының алдын алу, оларды жою үшін Қазақстан Республикасы Үкіметінің резервінен қаражатты пайдалану туралы ұсыныстар енгізеді;

13) қолданыстағы заңнамаға сәйкес төтенше жағдайларды жою кезінде ұйымдардың материалдық-техникалық ресурстарын жұмылдыру бойынша жұмысты ұйымдастырады;

14) төтенше жағдайларды жою жөніндегі іс-қимылдар жоспарларының құрылымын айқындайды;

15) төтенше жағдайлар аймағындағы халықтың ең аз тіршілігін қамтамасыз ету нормаларын әзірлейді;

16) табиғи және техногендік сипаттағы төтенше жағдайларды жою кезінде халықтың тіршілігін қамтамасыз ету үшін Қазақстан Республикасы Үкіметінің резервінен қаражат бөлу жөнінде ұсыныстар мен құқықтық актілердің жобаларын дайындайды;

17) авариялық-құтқару қызметтері мен құралымдарының құтқарушыларын даярлау бағдарламасын әзірлейді;

18) азаматтық қорғау органдарының құтқарушылары үшін арнайы нысанды киім үлгілерін әзірлейді (бұдан әрі - АҚО);

19) төтенше жағдайлар мен олардың салдарларын жою саласында әдістемелік ұсынымдар әзірлейді;

20) құтқарушыларды аттестаттау және қайта аттестаттау қағидаларын әзірлейді;

21) еңбек сіңірген жылдары үшін пайыздық үстемеақылар төлеу үшін кәсіби авариялық-құтқару қызметтері мен құралымдары құтқарушыларының өтілін есептеу қағидаларын әзірлейді;

22) авариялық-құтқару қызметтері мен құралымдарының құтқарушыларына сыныптылығы үшін үстемеақылар төлеу қағидаларын әзірлейді;

23) төтенше жағдайлардың туындауына әкеп соққан аварияларды, зілзалаларды, апаттарды тергеп-тексеру қағидаларын әзірлейді;

24) авариялық-құтқару қызметтері мен құралымдарына қойылатын біліктілік талаптарын әзірлейді;

25) сүңгуірлік жұмыстарды жүргізу кезінде қауіпсіздік қағидаларын әзірлейді;

26) кезекшілікті атқару кезінде, сондай-ақ авариялық-құтқару және кезек күттірмейтін жұмыстарды жүргізу кезеңінде кәсіби авариялық-құтқару қызметтері мен құралымдарын ұстауға бөлінетін қаражат есебінен шығыстарды төлей отырып, құтқарушыларды тамақ өнімдерімен қамтамасыз ету нормаларын әзірлейді;

27) жедел-құтқару жасақтарын жарақтандыру және кинологиялық қызметтерді қамтамасыз ету нормаларын әзірлеуге қатысады;

28) табиғи және техногендік сипаттағы төтенше жағдайларды жою жөніндегі функцияларды жүзеге асыратын қызметкерлердің нысанды киімі мен арнайы киім-кешегінің тиесілілік нормалары бойынша ұсыныстар енгізеді;

29) броньнан шығару тәртібімен табиғи және техногендік төтенше жағдайлардың және олардың салдарларының алдын алу және оларды жою жөнінде шаралар қабылдау үшін мемлекеттік материалдық резервтің материалдық құндылықтарын шығару туралы ұсыныстарды қарайды және енгізеді;

30) өз құзыреті шегінде ақпараттық-аналитикалық қызметін жүзеге асырады;

31) авариялық-құтқару қызметтері мен құралымдарының қызметін үйлестіреді;

32) азаматтық қорғау саласындағы ғылыми зерттеулерді ұйымдастыруға, білімді насихаттауға, халықты және мамандарды оқытуға қатысады;

33) авариялық-құтқару және кезек күттірмейтін жұмыстарды жүргізуді жүзеге асырады;

34) төтенше жағдайлар мен олардың салдарларын жою мәселелері бойынша жұртшылықпен және бұқаралық ақпарат құралдарымен байланысты қамтамасыз етуге қатысады;

35) «Халықаралық сыныптағы құтқарушы» біліктілігін беру жөніндегі жұмысты ұйымдастырады;

36) табиғи және техногендік сипаттағы төтенше жағдайларды жою және олардың зардаптарын бағалау үшін жерді ғарыштан қашықтықтан зондтау деректерін пайдаланады;

37) төтенше жағдайлар мен олардың салдарларын жоюға арналған мемлекеттік материалдық резервтің материалдық құндылықтарының номенклатурасы мен сақтау көлемдері бойынша ұсыныс әзірлеуге қатысады;

38) төтенше жағдайлар мен олардың салдарларын жою саласындағы Қазақстан Республикасының нормативтік құқықтық актілерінің жобаларын әзірлейді және келіседі;

39) Департаменттің құзыретіне кіретін мәселелерді регламенттейтін нормативтік құқықтық актілердің мониторингиін жүзеге асырады, оларды өзектендіру бойынша шаралар қабылдайды;

40) Министрліктің Алқа отырысына материалдарды, инстанциядағы ақпаратты, анықтамаларды, Департаменттің құзыретіне кіретін мәселелер бойынша шолуларды дайындауға қатысады;

41) өз құзыреті шеңберінде Министрліктің орталық аппараты өткізетін халықаралық оқу-жаттығуларды, республикалық командалық-штабтық оқу-жаттығуларды («Көктем», «Қыс», «Жер», «Зымыран»), штабтық жаттығуларды жоспарлауды, әзірлеуді, дайындауды жүзеге асырады;

42) «Қазқұтқару» құтқару бөлімшелерінің жиын-семинарларын ұйымдастырады және өткізеді;

43) Министрліктің кинологиялық қызметінің жұмысын ұйымдастырады және кинологиялық есептерге сертификаттық сынақтар жүргізеді;

44) жас құтқарушылар клубтарының (үйірмелерінің) жұмысын ұйымдастырады, «Жас құтқарушы» халықаралық және республикалық слеттерін өткізеді»;

45) Қазақстан Республикасының Терроризмге қарсы орталығымен өзара іс-қимыл мәселелері бойынша Министрліктің қызметін ұйымдастырады;

46) Қазақстан Республикасы Мемлекеттік күзет қызметі жүргізетін күзет іс-шараларын ұйымдастыруға және өткізуге қатысады;

47) «Байқоңыр» ғарыш айлағынан зымыран тасығыштарды ұшыруға байланысты төтенше жағдайларға күштер мен құралдарды ден қоюға әзірлікке келтіру жөніндегі жұмысты ұйымдастырады;

48) құтқару техникасы мен авариялық-құтқару жабдығын сатып алуға арналған техникалық ерекшеліктерді әзірлеуге қатысады;

49) азаматтық қорғау саласындағы волонтерлік қызметті жалпы үйлестіруді жүзеге асырады;

50) төтенше жағдайлар мен олардың салдарларын жою мәселелері бойынша картографиялық материалдарды дайындайды;

51) төтенше жағдайлар мен олардың салдарларын жою бойынша ден қою және жұмыстарды ұйымдастыру кезінде Министрліктің орталық аппаратының құрылымдық бөлімшелерінің қызметіне әдістемелік басшылықты және үйлестіруді жүзеге асырады;

52) АҚО бөлімшелерінің жедел-қызметтік іс-қимылын тексеруге қатысады;

53) Қазақстан Республикасының өзге де нормативтік құқықтық актілерінде көзделген өзге де функцияларды жүзеге асырады;

53) жеке және заңды тұлғалардың өтініштерін қарау кезінде жүйелі мәселелерді анықтауды және талдауды жүзеге асырады. *(7 тармағының 53) тармақшасы ТЖМ 2024 ж. 9.02. №67 бұйрығымен енгізілген өзгерістерімен)*

**3-тарау. Департаменттің қызметін ұйымдастыру**

8. Департаменттің заңнамалық актілеріне, Президентінің актілеріне   
және Қазақстан Республикасының өзге де нормативтік құқықтық актілеріне сәйкес   
өз міндеттерін іске асыру үшін қажетті құқықтары мен міндеттері болады.

9. Департаменттің Қазақстан Республикасының заңнамасында белгіленген тәртіппен лауазымға тағайындалатын және лауазымнан босатылатын бастық басқарады.

10. Заңнамада белгіленген жағдайларда Департамент бастығының орынбасары (орынбасарлары) болады.

11. Департаменттің бастығы қызметін жалпы басқаруды жүзеге асырады, оған жүктелген міндеттердің орындалуына және өз өкілеттіктерін жүзеге асыруына дербес жауапты болады.

12. Департаменттің бастығы мемлекеттік органның басшылығына құрылымдық бөлімшенің құрылымы мен штат саны жөнінде ұсыныстар береді.

13. Департаменттің құзыретіне кіретін мәселелер бойынша Департаменттің атынан басқа құрылымдық бөлімшелерге жіберілетін құжаттарға Департамент бастығы, ал ол болмаған жағдайда – оны алмастыратын адам қол қояды.